JMT กางงบ Q2 โตกระหึ่ม 50% แจกปันผล 0.49 บ. ลุ้น “JK AMC” ดันอัพไซด์กำไรปีนี้พุ่ง
เกินคาด! JMT โชว์กำไรไตรมาส 2/65 โต 50% แตะ 433 ลบ. พ่วงแจกปันผล 0.49 บ. ขึ้น XD 24 ส.ค.นี้ แย้มทิศทางครึ่งปีหลังพีคต่อ ลุ้น “JK AMC” ดันอัพไซด์กำไรปีนี้พุ่ง
เกินคาด! JMT โชว์กำไรไตรมาส 2/65 โต 50% แตะ 433 ลบ. พ่วงแจกปันผล 0.49 บ. ขึ้น XD 24 ส.ค.นี้ แย้มทิศทางครึ่งปีหลังพีคต่อ ลุ้น “JK AMC” ดันอัพไซด์กำไรปีนี้พุ่ง
11 ส.ค. 2565

บริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT รายงานผลการดำเนินงานงวดไตรมาส 2/65 และงวด 6 เดือนแรกของปี 65 มีกำไรสุทธิ ดังนี้

นายสุทธิรักษ์ ตรัยชิรอาภรณ์ ประธานเจ้าหน้าที่บริหาร JMT เปิดเผยว่า ผลประกอบการงวดประจำไตรมาส 2/2565 เติบโตต่อเนื่อง กำไรสุทธิอยู่ที่ 433 ล้านบาท เติบโตจากงวดเดียวกันของปีก่อน 50% มีรายได้รวมอยู่ที่ 1,087 ล้านบาท เติบโตจากงวดเดียวกันของปีก่อน 33% ขณะที่อัตรากำไรขั้นต้นเท่ากับ 65% และอัตรากำไรสุทธิ 37% เนื่องจากภาพรวมธุรกิจติดตามหนี้และธุรกิจบริหารหนี้ด้อยคุณภาพ สามารถบริหารจัดการ และการจัดเก็บที่ดีต่อเนื่อง
โดยมียอดจัดเก็บหนี้ (Cash Collection) ทำได้ดีอยู่ที่ 1,337 ล้านบาท เติบโต 37% สนับสนุนครึ่งปีแรกมียอดจัดเก็บ 2,795 ล้านบาท เพิ่มขึ้น 41% จากงวดเดียวกันของปีก่อน อีกทั้งพอร์ตหนี้ที่ซื้อเข้ามาบริหารมีฐานที่ใหญ่ขึ้น รวมไปถึงฐานะการเงินแข็งแกร่ง และต้นทุนทางการเงินที่ต่ำลงจากแผนการเพิ่มทุนในช่วงปลายปีที่ผ่านมาประสบความสำเร็จ สนับสนุนภาพรวมครึ่งปีแรก 2565 JMT มีกำไรสุทธิอยู่ที่ 800 ล้านบาท เพิ่มขึ้น 40% และมีรายได้รวมอยู่ที่ 2,166 ล้านบาท เพิ่มขึ้น 33% เมื่อเทียบกับงวดเดียวกันของปีก่อน
สำหรับในงวดไตรมาส 2/2565 ใช้งบลงทุนซื้อหนี้ด้อยคุณภาพทั้งที่มีหลักประกันและไม่มีหลักประกันไปแล้วจำนวน 1,122 ล้านบาท จากเป้าหมายปีนี้วางงบลงทุน 10,000 ล้านบาท สนับสนุนพอร์ตหนี้ด้อยคุณภาพอยู่ที่ 245,320 ล้านบาท พร้อมเดินหน้าซื้อหนี้เข้ามาบริหารจากสถาบันการเงิน แย้มดีลเข้ามาอย่างต่อเนื่องหลังจากนี้
อย่างไรก็ดีประเมินทิศทางธุรกิจครึ่งปีหลังของ JMT เป็นไฮซีซัน และคาดว่าจะเติบโตกว่าครึ่งปีแรก จากสถาบันการเงินต่างๆ ทยอยขายหนี้ด้อยคุณภาพออกมา เพื่อรักษาภาพรวมหนี้เสียในระบบ และเป็นโอกาสของ JMT สนับสนุนผลงานในปี 2565 เติบโตได้ตามเป้าหมายที่วางไว้ไม่น้อยกว่า 45% จากปีก่อน
อีกทั้งมองว่ามีอัพไซด์จากความสำเร็จของดีลความร่วมมือกับบริษัทลูกของ ธนาคารกสิกรไทย จำกัด (มหาชน) หรือ KBANK ประกาศร่วมทุน 10,000 ล้านบาท จัดตั้งบริษัท บริหารสินทรัพย์ เจเค จำกัด (JK AMC) ซึ่งถือเป็นบริษัทร่วมทุนแห่งแรกในไทย ระหว่างธนาคารพาณิชย์และบริษัทบริหารสินทรัพย์ (AMC) ตามนโยบายธนาคารแห่งประเทศไทย เพื่อแก้ไขปัญหาสินทรัพย์ด้อยคุณภาพที่เพิ่มขึ้นจากสถานการณ์โควิด และได้เริ่มดำเนินการเมื่อมิถุนายน 2565 เป็นต้นมา จะส่งผลดีต่อการบริหารจัดการหนี้แบบ win – win เพิ่มความได้เปรียบของต้นทุนการบริหารหนี้ที่มีประสิทธิภาพ ทั้งนี้ KBANK มีแผนโอนขายหนี้ NPL ให้แก่ JK AMC ล็อตแรกจำนวน 50,000 ล้านบาท ภายในปีนี้ และคาดว่าจะเริ่มรับรู้รายได้ตั้งแต่ช่วงไตรมาส 3/2565 เป็นต้นไป
ทั้งนี้ที่ประชุมคณะกรรมการบริษัทฯ มีมติอนุมัติจ่ายเงินปันผลระหว่างกาลจากผลการดำเนินงานงวดครึ่งปีแรก (มกราคม – มิถุนายน 2565) ในอัตรา 0.49 บาทต่อหุ้น กำหนดวันปิดสมุดทะเบียน (Record Date) ในวันที่ 25 สิงหาคมนี้ และกำหนดจ่ายเงินปันผลระหว่างกาลแก่ผู้ถือหุ้นในวันที่ 7 กันยายน 2565
อย่างไรก็ดีผลการดำเนินงานงวดไตรมาส 2 ปีนี้บริษัทเติบโตเกินกว่าที่ทาง บล.ทรีนีตี้ คาดการณ์ไว้ ซึ่งระบุว่า ผลการดำเนินงานไตรมาส 2 ของ JMT จะมีกำไรสุทธิอยู่ที่ 410 ล้านบาท เติบโต 42% จากงวดเดียวกันของปีก่อน
อีกทั้ง บล.เคทีบีเอสที ได้ระบุว่า JMT จะรายงานกำไรสุทธิไตรมาส 2 อยู่ที่ 401 ล้านบาท เติบโต 39% จากงวดเดียวกันของปีก่อน